ธนชาตคลอดกองยุโรป-ญี่ปุ่น
บลจ.ธนชาต เชื่อเศรษฐกิจโลกยังแจ๋ว ออกกองหุ้นยุโรป-ญี่ปุ่น ทางเลือกหุ้นไทยผันผวน
2 ก.ย. 2558

บลจ.ธนชาต เชื่อเศรษฐกิจโลกยังแจ๋ว ออกกองหุ้นยุโรป-ญี่ปุ่น ทางเลือกหุ้นไทยผันผวน
นายบุญชัย เกียรติธนาวิทย์ กรรมการผู้จัดการและประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) ธนชาต เปิดเผยว่า ระหว่างวันที่ 2-9 ก.ย. 2558 บลจ.ธนชาต เปิดขายครั้งแรกของกองทุนเปิดธนชาตเจแปน อิควิตี้ (T-JapanEQ) ที่ลงทุนในกองทุนหลัก Schroder International Selection Fund Japanese Opportunities และกองทุนเปิดธนชาตยุโรป อิควิตี้ (T-EuropeEQ)ลงทุนในกองทุนหลัก Investec European Equity Fund ด้วยเงินลงทุนขั้นต่ำ 1,000 บาท
“แม้ในขณะนี้ตลาดจะกังวลเศรษฐกิจทั้งในและต่างประเทศ แต่เรายังมีมุมมองบวกต่อการลงทุนในยุโรปและญี่ปุ่น ซึ่งได้รับแรงบวกจากมาตรการผ่อนคลายทางการเงิน (คิวอี) และปัจจัยพื้นฐานยังแข็งแกร่งมาก มีโอกาสเติบโตได้สูง จึงเหมาะกับผู้ที่ต้องการกระจายการลงทุนไปต่างประเทศในช่วงที่เศรษฐกิจไทยซบเซา เพื่อโอกาสรับผลตอบแทนที่มากกว่า” นายบุญชัย กล่าว
สำหรับเศรษฐกิจยุโรปมีแนวโน้มฟื้นตัวหลังจากวิกฤตกรีซคลี่คลาย และแนวโน้มที่ธนาคารกลางสหรัฐ (เฟด) จะขึ้นอัตราดอกเบี้ยในเดือน ก.ย.นี้ ทำให้เงินยูโรอ่อนค่าเป็นผลดีต่อภาคการส่งออกที่มีสัดส่วนกว่า 40% ของจีดีพี ขณะที่ข้อมูลดัชนีความเชื่อมั่นทางเศรษฐกิจของยูโรโซนเดือน ส.ค.ปรับตัวขึ้นสูงสุดในรอบ 4 ปี โดยผู้บริหารกองทุนหลักเชื่อว่าหากจีดีพีโตได้มากกว่า 10% บริษัทจะมีกำไรโตมากกว่า 10% 
ขณะที่ญี่ปุ่นได้รับผลบวกจากเงินเยนอ่อนค่าจากมาตรการคิวอี ส่งผลให้การส่งออกและท่องเที่ยวเติบโต ประกอบกับนโยบายกองทุนบำเหน็จบำนาญญี่ปุ่นเน้นลงทุนในหุ้นมากขึ้น และนโยบายกระตุ้นการบริโภคภายในประเทศผ่านการลดภาษีนิติบุคคล ทำให้เศรษฐกิจญี่ปุ่นมีแนวโน้มฟื้นตัวต่อเนื่อง ล่าสุด J.P.Morgan คาดกำไรบริษัทญี่ปุ่นเติบโต 15-20% ในปีนี้และปีหน้า